月岩铭
冉木 (Song)
黔为古郡，地居极边。倅治倚山，其山刺天。曰有月岩，古老相传。视事累月，遍求茫然。疏浚沟渠，巨石中填。起掘视之，形状巑岏。中逗一穴，透明而圆。顶如秋月，翳绝云烟。旁辅三隙，如星之联。拂拭细顾，古识存焉。爰命仆人，挽置座前。乘以层石，映以湾泉。日对其閒，卷舒简编。凡物遭遇，皆有因缘。高岸陵谷，知几变迁。惟我月岩，存千万年。皇宋嘉定癸未秋，承议郎、通判军州事冉木震父铭，男汉宾书。